10.09.2021

**SELETUSKIRI**

**maaeluministri määruse „Põllumajandusministri määruste muutmine” eelnõu juurde**

**1. Sissejuhatus**

Maaeluministri määrus „Põllumajandusministri määruste muutmine” kehtestatakse taimede paljundamise ja sordikaitse seaduse § 3 lõike 3, § 61 lõike 4, § 62 lõike 6, § 17 lõike 9, § 26 lõike 4, § 27 lõike 7, § 28 lõigete 6 ja 7, § 29 lõike 4, § 65 lõigete 4 ja 7, § 72 lõike 5, § 73 lõigete 8 ja 9, § 74 lõike 5, § 75 lõigete 2 ja 4, § 76 lõike 4, § 96 lõike 2, § 101 lõike 4, § 104 lõike 4, § 105 lõike 5 ning § 117 lõike 5 alusel.

Määrusega muudetakse:

1) põllumajandusministri 24. märtsi 2006. a määrust nr 38 „Sordi sordilehte võtmise kord ning sordilehte võetavate taimeliikide loetelu, põllu- ja köögiviljakultuuri liigi kontrollimisel minimaalselt hõlmatavad tunnused ning järelevalve käigus sordi säilimise kontrollimise nõuded1” (edaspidi *määrus nr 38*);

2) põllumajandusministri 24. aprilli 2006. a määrust nr 56 „Söödakultuuride seemne kategooriad ning söödakultuuride seemne tootmise ja turustamise nõuded1” (edaspidi *määrus nr 56*);

3) põllumajandusministri 24. aprilli 2006. a määrust nr 55 „Teraviljaseemne kategooriad ning teraviljaseemne tootmise ja turustamise nõuded1” (edaspidi *määrus nr 55*).

Määruste muutmisega võetakse üle komisjoni rakendusdirektiiv (EL) 2021/415, millega muudetakse nõukogu direktiive 66/401/EMÜ ja 66/402/EMÜ, et kohandada teaduslike ja tehniliste teadmiste arengust lähtuvalt teatavate seemnekultuuride ja umbrohtude liikide nimetusi ja taksonoomilist kuuluvust (ELT L 81, 09.03.2021, lk 65–69) (edaspidi *komisjoni rakendusdirektiiv (EL) 2021/415*). Määruste muutmisega täiendatakse teravilja- ja söödakultuuride botaanilisi ladinakeelseid nimetusi põllumajandusministri määrustes, viies need kooskõlla komisjoni rakendusdirektiiviga. Eesti on vabastatud sorgo suhtes kehtivate nõuete rakendamisest komisjoni rakendusotsuse (EL) 2017/478 kohaselt.

Eelnõu ja seletuskirja on koostanud Maaeluministeeriumi taimetervise osakonna peaspetsialist Vahur Mõttus (625 6138, vahur.mottus@agri.ee). Eelnõule on juriidilise ekspertiisi teinud Maaeluministeeriumi õigusosakonna nõunik Mari-Liis Kivipõld (625 6283, mari-liis.kivipold@agri.ee) ning keeleliselt toimetas eelnõu sama osakonna peaspetsialist Leeni Kohal (625 6165, leeni.kohal@agri.ee).

**2. Eelnõu sisu ja võrdlev analüüs**

**Eelnõu § 1 punktidega 1 ja 2** ajakohastatakse määruse nr 38 normitehnilist märkust ja lisatakse viide komisjoni rakendusdirektiivile (EL) 2021/415.

**Eelnõu § 1 punktiga 3** kehtestatakse määruse nr 38 lisa uues sõnastuses. Lisas ühtlustatakse läbivalt kultuuride alajaotiste pealkirju ning täpsustatakse botaanilisi ladinakeelseid nimetusi rakendusdirektiivi (EL) 2021/415 kohaselt. Sordilehte võetavate taimeliikide loetelus muudetakse kink-aruheina, kõva nisu, speltanisu ja hariliku nisu ladinakeelseid botaanilisi nimetusi. Kink-aruheina botaanilist nimetust *Festuca trachyphylla* (Hack.) Krajina on muudetud ning selle uus nimetus on *Festuca trachyphylla* (Hack.) Hack. Kõva nisu varasemat botaanilist nimetust *Triticum durum* Desf. on muudetud ning selle uus nimetus on *Triticum turgidum* L. subsp. *durum* (Desf.) van Slageren. Speltanisu botaanilist nimetust *Triticum spelta* L. on samuti muudetud ja see on nüüd *Triticum aestivum* L. subsp*. spelta* (L.) Thell. Hariliku nisu *Triticum aestivum* L. uus nimetus on *Triticum aestivum* L. subsp. *aestivum*.

**Eelnõu § 2 punktiga 1** muudetakse määruse nr 56 § 2 punkti 1 lõike 16 sõnastust vastavalt komisjoni rakendusdirektiivis (EL) 2021/415 kehtestatule. Kink-aruheina botaanilist nimetust *Festuca trachyphylla* (Hack.) Krajina on muudetud ning selle uus nimetus on  *Festuca trachyphylla* (Hack.) Hack.

**Eelnõu § 2 punktiga 2** ajakohastatakse määruse nr 56 normitehnilist märkust ja lisatakse viide komisjoni rakendusdirektiivile (EL) 2021/415.

**Eelnõu § 3 punktiga 1** asendatakse määruses läbivalt sõnad „spelta nisu“ sõnaga „speltanisu“, vastavalt rakendusdirektiivi (EL) 2021/415 artikli 2 lõike 1 punktile e ja Eesti õigekeelsussõnaraamatu viimasele väljaandele.

**Eelnõu § 3 punktiga 2** muudetakse määruse nr 55 § 2 punktide 6–8 sõnastust vastavalt komisjoni rakendusdirektiivis (EL) 2021/415 kehtestatule. Seoses *Triticum*’i liikide taksonoomilise kuuluvusega on genoomi- ja fülogeneesipõhiste lähenemisviiside alusel kindlaks tehtud, et kõva nisu ja speltanisu, mida varem peeti eraldi liikideks, on teiste liikide alamliigid. Seepärast muudetakse kõva nisu varasemat botaanilist nimetust *Triticum durum* Desf. ning selle uus nimetus on *Triticum turgidum* L. subsp. *durum* (Desf.) van Slageren. Speltanisu botaanilist nimetust *Triticum spelta* L. samuti muudetakse ja see on nüüd *Triticum aestivum* L. subsp*. spelta* (L.) Thell. Kuna speltanisu on muutunud nisu alamliigiks, on taimerühm, mille varasem nimetus oli *Triticum aestivum* L., kooskõlas vetikate, seente ja taimede rahvusvahelise nomenklatuuri eeskirjadega ümber nimetatud ja selle uus nimetus on *Triticum aestivum* L. subsp. *aestivum*.

**Eelnõu § 3 punktiga 3** ajakohastatakse määruse nr 55 normitehnilist märkust ja lisatakse viide komisjoni rakendusdirektiivile (EL) 2021/415.

**Eelnõu § 3 punkti 4** muudatusega kehtestatakse määruse nr 55 lisad 1 ja 4 uues sõnastuses. Lisas täpsustatakse taimeliikide nimetusi komisjoni rakendusdirektiivi (EL) 2021/415 kohaselt. Lisades 1 ja 4 täpsustatakse botaanilisi ladinakeelseid nimetusi komisjoni rakendusdirektiivi (EL) 2021/415 kohaselt. Lisas 1 „Teraviljaseemne kategooria kvaliteedinõuded“ muudetakse hariliku nisu, kõva nisu ja speltanisu ladinakeelseid botaanilisi nimetusi. Lisas 4 „Seemneproovi suurused“ muudetakse hariliku nisu, kõva nisu ja speltanisu ladinakeelseid botaanilisi nimetusi.

**Eelnõu § 4** kohaselt jõustub määrus 1. veebruaril 2022. aastal. Määruse jõustumise aeg tuleneb komisjoni rakendusdirektiivi (EL) 2021/415 artiklis 3 nimetatud tähtajast, mille kohaselt võtavad liikmesriigid vastu ja avaldavad käesoleva direktiivi järgimiseks vajalikud õigus- ja haldusnormid hiljemalt 31. jaanuariks 2022 ja kohaldavad neid norme alates 1. veebruarist 2022. Samuti tuleb kõnealuste normide avaldamisest viivitamata teatada komisjonile.

**3. Eelnõu vastavus Euroopa Liidu õigusele**

Eelnõu on kooskõlas komisjoni rakendusdirektiiviga (EL) 2021/415, millega muudetakse nõukogu direktiive 66/401/EMÜ ja 66/402/EMÜ, et kohandada teaduslike ja tehniliste teadmiste arengust lähtuvalt teatavate seemnekultuuride ja umbrohtude liikide nimetusi ja taksonoomilist kuuluvust (ELT L 81, 09.03.2021, lk 65–69).

**4. Määruse mõjud**

Määruse rakendamisega avaldub väike mõju Põllumajandus- ja Toiduametile, kus koostatakse ja väljastatakse sertifitseeritud seemne pakendite etikette. Etiketile märgitakse taimeliigi eestikeelne ja ladinakeelne nimetus. Etikettide koostamisel peab Põllumajandus- ja Toiduamet arvestama muudetud ladinakeelseid liiginimesid. Määruse mõju majandusele, keskkonnale, välissuhetele, elu- ja looduskeskkonnale on väike või kaudne.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamisega ei kaasne lisakulutusi riigieelarvest, samuti ei kaasne määruse rakendamisega tulusid.

**6. Määruse jõustumine**

Määrus jõustub 1. veebruaril 2022. aastal. Määruse jõustumise aeg tuleneb komisjoni rakendusdirektiivi (EL) 2021/415 artiklis 3 nimetatud tähtajast, mille kohaselt võtavad liikmesriigid vastu ja avaldavad käesoleva direktiivi järgimiseks vajalikud õigus- ja haldusnormid hiljemalt 31. jaanuariks 2022 ja kohaldavad neid norme alates 1. veebruarist 2022.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu väljatöötamisse ei ole kaasatud huvirühmi ja eelnõu ei esitata avalikule konsultatsioonile. Määruse eelnõu esitati arvamuse saamiseks Põllumajandus- ja Toiduametile ning Eesti Taimekasvatuse Instituudile. Põllumajandus- ja Toiduamet saatis omapoolsed ettepanekud ning nendega on arvestatud. Eesti Taimekasvatuse Instituut ei esitanud eelnõu sisu kohta tähelepanekuid.

Eelnõu esitatakse eelnõude infosüsteemi EIS kaudu kooskõlastamiseks Keskkonnaministeeriumile.